b'\n_START_ARTICLE_\nJulius Kaiser\n_START_SECTION_\nVojna karijera\n_START_PARAGRAPH_\nJulius Kaiser ro\xc4\x91en je 6. prosinca 1860. godine. Prije rata \xc4\x8din general bojnika dostigao je u studenom 1910. godine, dok je u \xc4\x8din podmar\xc5\xa1ala promaknut u svibnju 1914. godine.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Kaiser dobiva zapovjedni\xc5\xa1tvo nad novoformiranom 30. pje\xc5\xa1a\xc4\x8dkom divizijom koja se na Isto\xc4\x8dnom boji\xc5\xa1tu nalazila u sastavu XI. korpusa kojim je zapovijedao Desiderius Kolossv\xc3\xa1ry de Kolosv\xc3\xa1r. Zapovijedaju\xc4\x87i 30. pje\xc5\xa1a\xc4\x8dkom divizijom Kaiser sudjeluje u Galicijskoj bitci. Nakon toga u rujnu sudjeluje u borbama oko Przemysla, te u studenom u Bitci kod Limanowe-Lapanowa. U sije\xc4\x8dnju 1915. 30. pje\xc5\xa1a\xc4\x8dka divizija ulazi u sastav Armijske grupe Pflanzer-Baltin u sastavu koje sudjeluje u Karpatskoj ofenzivi, te ofenzivi Gorlice-Tarnow._NEWLINE_U rujnu 1915. Kaiser postaje zapovjednikom II. korpusa kojim je do tada zapovijedao Johann von Kirchbach. Drugi korpus je po\xc4\x8detkom sije\xc4\x8dnja 1916. u\xc5\xa1ao u sastav 4. armije u sklopu koje je \xc5\xbeestoko napadnut od ruskih snaga tijekom Brusilovljeve ofenzive. Kaiser je sa II. korpusom uz velike gubitke prisiljen na povla\xc4\x8denje, ali je na kraju uspio zaustaviti rusko napredovanje koje je prijetilo zauzimanjem Kovela. U kolovozu 1917. promaknut je u \xc4\x8din generala pje\xc5\xa1a\xc5\xa1tva._NEWLINE_Kaiser je u rujnu 1917. sa II. korpusom premje\xc5\xa1ten na Talijansko boji\xc5\xa1te gdje sudjeluje u Kobaridskoj ofenzivi i gonjenju pora\xc5\xbeenih talijanskih jedinica do rijeke Piave. Kaiser je II. korpusom zapovijedao do travnja 1918. kada ga je na mjestu zapovjednika zamijenio Rudolf Krauss.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Kaiser se sa 1. sije\xc4\x8dnjem 1919. umirovljuje. Preminuo je 31. sije\xc4\x8dnja 1925. godine u 65. godini \xc5\xbeivota.'